khistorydata/jeongjo-sjw-relations huggingface dataset:
정조 8년
甲辰七月初二日酉時。上御誠正閣。左副承旨與都提調三使臣以下戶曹判書春桂坊上下番入侍時。冊禮都監都提調徐命善。奏請正使金熤。副使金尙集。書狀官李兢淵。戶曹判書鄭一祥。兼輔德金載瓚。兼說書李崑秀。翊衛徐命瑞。洗馬南公轍。左副承旨李時秀。假注書李敬五。記事官金鳳顯尹行任。以次進伏訖。命善熤進前曰。日熱如此。聖體。若何。上曰。一樣矣。命善曰。王世子冊禮。卽擧國臣民顒企之事。而今幸快允臣等之請。成命一下。歡忭何極。上曰。今則宗社畀付之托。專在於敎導沖子。而顧予否德。何以身敎。是可愧也。予之心事。領府事知之矣。景慕宮嗣續二字。豈不貴乎。旣當今日之慶。益增愴舊之懷。蓋自再昨年元子誕生之後。每有喜悅之心而已。今日則所定之位號。與予向時世孫之稱有異。丙辰日記。不忍披覽。遇喜而不知爲喜。爲是吉慶之日。故俄於宣政殿。僅僅耐過矣。予於平日。菲衣惡食。常處人所不堪之處。是豈予有儉德而然哉。蓋予之心界。有異於人故也。近密之臣。庶或知之矣。命善曰。臣等伏聞聖敎。下懷不能自抑。第今日異於他日。幸乞寬懷。區區之願也。上曰。卿等庶諒予心。情私痛迫。遇喜益新。因此而又添膈氣。實難耐遣長日矣。又謂熤曰。今年甲辰。與先朝御極之年。年月同符。亦不偶然。追遠報本之道。惟在於追加顯號。少答隆恩。其在顯揚之道。亦有已例。當於數日內。會議卿宰。而且目下大事。毋過於貽燕二字。燕字卽安字之義。遺大投艱。天位克艱。況今朝象泮渙。世道澆漓。人心波蕩。士氣凋殘。百千萬事。無一可恃。朝廷風波。無日無之。至如蔡濟恭事。亦風波中一事。今日君臣上下。旣以貽燕翼子。爲第一急務。予非爲此一人。實欲鎭安世道。近日政目中臺諫。皆以有情勢者點下者。意亦有在。卿之出壃不遠。故悉布心腹之諭。卿須諒之。在予今日心事。惟以揚先貽謨。爲少伸此忱之道。今此邦慶。豈是夢寐之所料乎。熤曰。億萬年無疆之休。基於今日。報本追遠之道。在於今日。聖孝克伸。群情胥悅。亦惟今日。而聖懷之過自疚傷。實不勝萬萬閔迫矣。上曰。副使以下進前。首譯招入。可也。尙集等進伏。首譯李湛。承命進伏。上曰。今番別無用力之慮否。命善曰。似無此慮矣。上曰。丙辰年何故持難乎。首譯知之乎。湛奏曰。丁巳年銀貨。不能稱禮。致此持難。旋因呈文懇到而得請云。今番則有傍照之例。似無此慮矣。上曰。彼亦九卿會議乎。湛曰。其在重事體之義。亦如是矣。上曰。果多用銀貨乎。湛曰。此則自前例入矣。熤曰。今番公貨。亦當量宜持入矣。上曰。日子迫近。治行無窘束之慮否。熤曰。今番使行行期。旣甚促迫。行中亦無八包。依昨年別使行時例。以京盤纏施行。何如。上曰。依爲之。出擧條上曰。皇帝雖聞康健。老人事有未可知。慮實不少。今旣定號。大事速成則幸矣。歲前某條回還之地。好矣。命善曰。十月內當出來矣。上曰。程途爲幾里乎。湛曰。三千一百里矣。上曰。癸未使行時首譯。誰也。湛奏曰。李廷喜矣。上曰。初九發行。何間當到燕京乎。湛奏曰。今月晦間。可到灣府。八月晦前。當入京矣。上謂熤曰。子弟軍官率入乎。熤曰。臣子載璉。方爲桂坊官。故不敢率往矣。命善曰。冊禮時桂坊官員。事當備員。似難離次矣。上曰。不必拘此。率往。好矣。又下敎曰。先來軍官加資乎。命善曰。然矣。上曰。副使筋力。猶可以來往乎。尙集曰。今番專對之任。至重且大。而猥以無似。特蒙簡畀。蹈抃之餘。惶感無地。惟望竣事速還。敢言筋力之勞乎。上曰。書狀今番之行。事不偶然。其父曾爲丙辰奏請使。惜不使李鎭衡。在於今日也。命善曰。洪判府事。亦於己卯年書竹冊。亦不偶然矣。上曰。今番多有如此者。實爲希貴矣。又謂命善曰。日前桂坊望。果善爲之矣。命善曰。然矣。兵判可謂熟手矣。上曰。雖以吏批言之。賓客及春坊望。亦善爲之矣。命善曰。然矣。上曰。製述官亦善擇矣。製述官當爲陞資乎。命善曰。或加資或錫馬。惟在處分矣。今番冊禮都監都廳。堂下久勤中沈基泰李頤祥可合。故俄以此二人。啓下矣。上曰。予以都廳事業。欲下敎矣。卿之所奏。甚好矣。追崇都監各宮差備援例陞資者。幾近三十。豈不壯哉。命善曰。當此無前之慶。勢固然矣。慶科亦當預爲稟定矣。上曰。以庭試設行於九月晦前則好矣。命善曰。本都監都廳沈基泰所帶外任。今姑改差。令該曹口傳付軍職。使之察任。何如。上曰。依爲之。其代口傳各別擇差。待下批明日辭朝。可也。出擧條上曰。奏文誰當製進。相議善做。可也。命善曰。時原任文任。當製進矣。命善曰。文學李頤祥。旣以都廳差下。則專對之任。早卽變通。然後可無前頭窘急之慮。李頤祥。冬至書狀減下。何如。上曰。依爲之。出擧條又下敎曰。何當設都監乎。命善曰。明日當始設矣。上曰。速速訖工。凡諸經費。亦爲樽節。可也。命善曰。輦輿儀仗。今當一竝新備。而轎子則聖上在東宮時所御轎子。有大小兩件。以其小件。修補以用。似好。故敢達矣。上曰。依爲之。予在春邸時所御輦輿。今爲副輦云。今番以副輦。略略取色用之。副輦則以先朝所御副輦用之。可也。出擧條命善曰。仗馬印馬鞍三部。當自都監造備。坐馬鞍二部。當自司僕。報戶曹造備。而法鞍修補之節。司僕旣已擔當擧行。則如是變通之後。不可仍用報戶曹之例。今番則五部。皆自都監造備。此後修補之價。令戶曹。量宜添送於司僕。似好。以此分付。何如。上曰。待冠禮後擧行。冊禮日排立時。以各殿仗馬鞍中推移取用。可也。出擧條又下敎曰。此外更有何造備者耶。命善曰。玉印則有之矣。上謂一祥曰。玉索亦有之。而不至採玉乎。俄者尙方提擧。有採玉之請而不許。自戶曹。亦勿新採。好矣。又下敎曰。都監則只造備儀仗而已乎。命善曰。然矣。座馬則以大殿座馬。姑爲借用乎。上曰。依。又下敎曰。此後又當有上號都監擧行等節。旣有昨年謄錄。戶曹詳考。一依昨年例擧行。而此則當於九月內爲之矣。又下敎曰。東宮供上謄錄持入乎。一祥曰。未及持入矣。上曰。予意則待冠禮擧行。似好。丙辰年亦如是矣。命善曰。今旣定號。則事面自別矣。上曰。姑待稍長。有何所妨乎。予亦七歲。始備禮矣。又下敎曰。供上定例外方及戶禮曹供上等節。正書入啓。可也。又命春坊上下番進前。載瓚等進伏。上曰。兼輔德。丙申前科。而不得通說書乎。載瓚曰。然矣。上曰。上下番家閥。亦可謂甲族。曾在肅廟朝。春坊亦如此云矣。本院之擧行凡節。須惕念善爲之也。疏箚之尙不書入。何故也。崑秀曰。疏箚書吏。僅爲五人。且當初設。眩於擧行。致此稽緩矣。上曰。注書之內外世閥。視通朝亦云幾希矣。命善曰。然矣。地處甚好矣。上曰。桂坊進前。命瑞等進伏。上曰。挾冊登筵。張傘前導。注書之所不能。豈不壯哉。番次爲幾日乎。公轍曰。三日入直云矣。上曰。桂坊中在外者。誰也。公轍曰。副率李喬年宋厚淵矣。上命春桂坊先退。命書傳敎曰。春坊設置堂上窠。承旨與宮官互相往來。意有在焉。甲午舊任抄啓時。亦有筵敎故耳。以宮府一體之意。東宮內侍及掖屬。竝以大殿所屬兼察。此意春坊不可不知。以此傳敎。使之載之日記。仍又分付內侍府及掖庭署。又下敎曰。擇日官招入。擇日官池日賓姜熙輔。承命進伏。上曰。冊禮吉日。以八月旬前。至九月望前擇入。可也。八月初二日。何如。日賓奏曰。月德相合。若擇於旬前。則無過是日矣。上曰。擇日草記。改書以入事。分付禮曹。可也。賤臣承命出傳。還入進伏。上曰。進御淸暑六和湯一貼。依本方煎入。出榻敎仍命大臣先退。命書傳敎曰。位號雖定。凡係糜費。宜有節省之擧。此乃惜福之至意。輦輿馬鞍衣服器用。除非冊禮所用。則纔於尙方別單。都監都提調擧條。竝令待冠禮如例擧行。而外此日供朔膳物膳及諸凡供獻之物。令戶禮工曹。別單書入。待批下。依書下數進排。東宮司鑰。依中官例。司謁中兼察。掖隷則肅廟庚午十六人。先朝丙辰二十人。而予在春邸時。用十六人之例。今番東宮掖隷。以十六人磨鍊事。分付該曹。所屬軍士。就元數。一依書下數磨鍊。餘則待冠禮時擧行事。亦爲分付該曹。俄聞廚院微稟。以各設供上廳爲言。此亦勿爲各設事。分付。仍命退。承史以次退出。
정조 8년
行都承旨未差。行左承旨李敬養坐直。右承旨安聖彬坐。左副承旨李時秀坐。右副承旨趙興鎭坐直。同副承旨李鼎揆在外未肅拜。注書二員未差。假注書申馥仕李敬五仕直。事變假注書金孝建仕。
정조 8년
傳于李敬養曰。禮房承旨馳詣宗廟永寧殿。奉審摘奸以來。
정조 8년
李敬養啓曰。大提學吳載純。疏批已下。卽爲牌招。何如。傳曰。允。
정조 8년
兵曹口傳政事。副司直鄭志儉。
정조 8년
以修撰李顯默。校理姜忱牌不進罷職傳旨。傳于李敬養曰。只推。
정조 8년
李敬養啓曰。玉堂上下番俱空。已至多日。事甚未安。校理姜忱。修撰李顯默。旣有只推之命。竝卽牌招入直。何如。傳曰。允。
정조 8년
承旨前望單子入之。安聖彬李鼎揆落點。
정조 8년
傳于李敬養曰。新除授承旨牌招察任。
정조 8년
傳于安聖彬曰。都監都提調入侍。
정조 8년
傳于安聖彬曰。戶曹判書入侍。
정조 8년
安聖彬啓曰。冊禮都監都提調徐命善。戶曹判書鄭一祥。依下敎來待矣。傳曰。入侍。
정조 8년
傳于趙興鎭曰。檢校直提學越俸分揀。
정조 8년
以江華留守留庫米中限一千石加分。令廟堂稟旨事狀啓。傳于安聖彬曰。依狀請施行事。回諭。
정조 8년
備忘記。司謁太命喆崔昌福。東宮司鑰兼察。
정조 8년
備忘記。職務相妨。兼司謁太命喆崔昌福本任減下。
정조 8년
備忘記。兼司鑰太命喆崔昌福。看勢司謁差下。使之着意鍊習。
정조 8년
備忘記。司謁未差。本書房色司鑰李孝得。司鑰太命吉差下。書房色司鑰。移差本弓房司鑰白景旜差下。弓房司鑰。移差本司鑰鄭錫周差下。排設房司鑰。遷轉本閑良金祐成差下。
정조 8년
吏曹口傳政事。以金東淵爲洪州牧使。
정조 8년
傳于李敬養曰。坐直承旨入侍。
정조 8년
安聖彬。以賓廳言啓曰。前大提學黃景源。嫌不自書其名。依前例添書圈點以入之意。敢啓。傳曰。知道。
정조 8년
安聖彬。以都摠府言啓曰。今日入直內三廳武兼禁軍及軍兵等。當爲中日習射。而宣政殿親臨抄啓文臣製述相値。不得爲之之意。敢啓。傳曰。知道。
정조 8년
安聖彬。以侍講院言啓曰。王世子冊禮後進講冊子。例有師傅以下問議之事矣。今番則何以爲之。敢稟。傳曰。更待下敎。取稟。可也。
정조 8년
李時秀。以侍講院言啓曰。新除授右副賓客鄭志儉。時在江華府任所。弼善權。時在京畿抱川地。進善金履安。時在京畿楊州地。文學李頤祥。時在京畿廣州地。諮議曺霖。時在京畿富平地。竝斯速乘馹上來事。下諭。何如。傳曰。允。
정조 8년
李時秀。以侍講院言啓曰。本院新除授文學李頤祥。自鄕上來云。卽爲牌招察任。何如。傳曰。允。
정조 8년
李時秀。以侍講院言啓曰。本院及翊衛司員役及行用之物。一依前例磨鍊。別單書入之意。敢啓。傳曰。知道。不緊名色東宮掖庭。亦命待冠禮爲之事。分付。春桂坊宜無異同。不得不把定者外。凡係應用物種。務從節省。待東宮冠禮。依舊例爲之事。掌務官知悉。竝與院規成出事例。書揭院壁。以爲遵行之地。可也。
정조 8년
李時秀。以冊禮都監言啓曰。本都監監造官前監役李敦源。前直長李齊淵。前參奉李海敷。前參奉朴敦浩。時無職名。令該曹口傳付軍職。使之冠帶常仕。何如。傳曰。允。監造官等。眞所謂名面各知。欲爲見之。皆令來待。可也。
정조 8년
兵曹口傳政事。副司果沈基泰。副司勇李齊淵李敦源李海敷朴敦浩。
정조 8년
安聖彬。以冊禮都監言啓曰。本都監郞廳監造官分房。別單書入之意。敢啓。傳曰。知道。
정조 8년
安聖彬。以冊禮都監言啓曰。都監各房。自今日始役。監造官一員。依前例輪回直宿之意。敢啓。傳曰。知道。
정조 8년
李敬養。以冊禮都監言啓曰。玉印竹冊造成時。不可無看檢之人。長連縣監具善德。折衝姜世重別看役差下。使之監董。何如。傳曰。允。
정조 8년
安聖彬。以禮曹言啓曰。王世子冊禮吉日。自八月旬前。至九月旬前。擇日以入事。旣承筵敎矣。卽令日官推擇。則來八月初二日午時。初七日辰時。十六日辰時。二十八日午時。來九月初九日卯時。俱吉云。以何日擧行乎。敢稟。傳曰。以初二日辰時定行。箋文頭辭陳賀日字。皆於今日啓下。可也。
정조 8년
李敬養。以禮曹言啓曰。箋文頭辭及陳賀日字。今日啓下事。命下矣。取考本曹謄錄。則丁未庚午辛丑丙辰己卯。冊禮後陳賀。皆行於翌日。故今亦依此擧行。箋文頭辭。亦依前頭辭書入之意。敢啓。傳曰。知道。
정조 8년
李敬養。以禮曹言啓曰。太廟秋展謁。景慕宮展拜。自旬前至念前擇入事。命下矣。卽令日官推擇。則今七月初二日初三日拘忌。初四日宗廟秋享大祭相値。初五日初六日拘忌。初七日吉。初八日拘忌。初九日。初十日國忌齋戒正日相値。十一日拘忌。十二日吉。十三日十四日十五日拘忌。十六日十七日俱吉。十八日拘忌云。以何日擧行乎。敢稟。傳曰。以十六日爲之。
정조 8년
李敬養。以禮曹言啓曰。庚午年東宮冊禮節目。傳曰。元子年幼。禮節不可無參酌減省之道。中宮殿朝謁。兩殿進謝箋陳賀之禮。竝爲權停事判下。而兩殿進表裏。自內隨便爲之。王世子時敏堂受賀。亦以權停例擧行事。定奪矣。今番何以爲之乎。敢稟。傳曰。知道。
정조 8년
李敬養。以禮曹言啓曰。庚午年東宮受冊時。具雙童髻空頂幘七章服。保姆抱奉。就拜位行禮矣。今此王世子受冊時。亦依此磨鍊擧行。何如。傳曰。都監都提調入侍時有下敎。更爲草記。可也。
정조 8년
安聖彬。以禮曹言啓曰。世子宮日供朔膳物膳及凡諸供獻之屬。令戶禮工曹。別單書入。待批下。依書下數進排事。命下矣。世子宮各道所封朔膳物膳及方物節扇數爻。別單書入之意。敢啓。傳曰。昨因擧條。已有下敎者。朔膳物膳方物。待冠禮後封進事。分付。物膳則只誕日物膳封進。亦依擧條批答爲之。節扇則例有頒給宮僚之事。依例封進事。分付。冊禮日則京外方物物膳。依例擧行。此外些少擧行。依別單書下數爲之。別陳賀物膳。到界進上物膳。亦待冠禮後封進事。分付。可也。
정조 8년
李敬養。以禮曹言啓曰。傳曰。東宮冊封後設科取人。自是常規。而若待陳賀後稟旨頒令。遠方儒武之觀光者。來往之際。將致深冬。不可不預爲知委。慶科依例以庭試。設初試設行。初試日字。宜待秋事收穫。以九月念前後擇入。殿試及唱榜。以晦間推擇。武科初試。分三所事。命下矣。卽令日官推擇。則慶科庭試文武科初試。來九月十九日。殿試同月二十五日。放榜同月三十日辰時爲吉云。以此日擧行之意。知委京外。何如。傳曰。允。
정조 8년
趙興鎭。以戶曹言啓曰。世子宮日供朔膳物膳及凡諸供獻之屬。令戶禮工曹。別單書入。待批下。依書下數進排事。命下矣。世子宮供上及內人等宣飯衣纏各種。依定例別單書入之意。敢啓。傳曰。一依別單書下擧行。與禮兵曹別單書下者。成出一冊。各各懸注書入。可也。
정조 8년
安聖彬。以戶曹言啓曰。輔養官議政府左議政李福源。右議政金熤。各奴婢五口賜給。卽令該曹劃給後。草記事。命下矣。左議政李福源。京畿南陽奴三口婢二口。右議政金熤。京畿高陽奴三口婢二口劃給之意。敢啓。傳曰。知道。此則宜有賜牌敎旨。卽令政院。成出安寶。可也。
정조 8년
安聖彬。以禁衛營言啓曰。今七月初三日皇壇北墻低下處改築時。以禁御兩營出番軍中。量宜除出。限畢築間。各別把守事。自兵曹草記矣。出番鄕軍三十名。哨官一員率領。與御營廳出番鄕軍。使之合力。限畢築間。嚴加守直之意。敢啓。傳曰。以十五名擧行。
정조 8년
安聖彬。以訓鍊都監言啓曰。本局字內諸處。連爲摘奸。則自麻浦至漢北門外。病人出來者爲七名。故七幕結給。而二十五名。差病撤幕。新舊幕合爲一百八十三處之意。敢啓。傳曰。知道。
정조 8년
安聖彬。以訓鍊都監言啓曰。本局字內諸處。連爲摘奸。則今日無病人出來者。而四名差病撤幕。新舊幕合爲一百七十九處之意。敢啓。傳曰。知道。
정조 8년
安聖彬。以禁衛營言啓曰。本營字內病幕。今日摘奸。則自南伐院至大峴近處。病人九名。又爲出來。故隨其無依者。三幕新造添補。使之奠接。舊幕中十二處五十名。差病撤還。新舊幕合爲三百一處之意。敢啓。傳曰。知道。
정조 8년
安聖彬。以禁衛營言啓曰。本營字內病幕。今日摘奸。則自南伐院至大峴近處。病人五名。又爲出來。故隨其無依者。二幕新造添補。使之奠接。舊幕中二十七處八十五名。差病撤還。新舊幕合爲二百七十六處之意。敢啓。傳曰。知道。
정조 8년
安聖彬。以御營廳言啓曰。本廳字內病幕。連爲摘奸。則活人署近處舊幕中一處三名。差病撤還。舊幕爲八十六處之意。敢啓。傳曰。知道。
정조 8년
安聖彬。以御營廳言啓曰。本廳字內病幕。連爲摘奸。則自活人署。至永渡橋近處。病人出來爲五名。故隨其無依者。三幕造給。使之奠接。舊幕中三處五名。差病撤還。新舊幕合爲八十六處之意。敢啓。傳曰。知道。
정조 8년
安聖彬。以漢城府言啓曰。涉疑疾新舊病人中。向差與已差還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。
정조 8년
獻納李師濂啓曰。臣於見職。自知其萬萬不稱。而邦慶無前。叩謝是急。未暇他顧。顚倒出肅。而第臣以前任梁山郡守。解由姑未及出。揆以公格。不可仍冒。請命遞斥臣職。答曰。依啓。
정조 8년
甲辰七月初三日巳時。上御重熙堂。右副承旨入侍時。右副承旨趙興鎭。檢校直閣徐龍輔。假注書李敬五。記事官李崑秀尹行任。以次進伏訖。上命書傳敎曰。東宮冊封後設科取人。自是常規。而若待陳賀後稟旨頒令。遠方儒武之觀光者。來往之際。將致深冬。不可不預爲知委。慶科依例以庭試。設初試設行。初試日字。宜待秋事收穫。以九月念前後擇入。殿試及唱榜。以晦間推擇。武科初試。分三所事。分付。又命書傳敎曰。東宮所用達字小達子省字。今番勿用舊件。竝新造。自都監造成。左相書進以東宮掖屬免役別單。命書傳敎曰。依點下數定立。懸註處竝待下敎擧行。兵曹雇軍別單。亦依此別單書下。今日正書入啓啓下事。分付。又命書傳敎曰。春坊禮貌官輔德以下諸宮僚。列書入達。聽政前劃出。聽政後點下。曾有定式。今番新設後。竝依此爲之事。分付春坊。又命書傳敎曰。東宮主管宮房。姑未定之。惠廳所送朔膳物膳價米。秀魚蔘䓀價米。姑留該廳。更待內需司聽傳敎枚報擧行後。形止仍令該廳草記。又命書傳敎曰。同副承旨聞有緊故。許遞。仍命退。諸臣以次退出。
정조 8년
甲辰七月初三日申時。上御誠正閣。都提調戶曹判書監造官入侍時。冊禮都監都提調徐命善。戶曹判書鄭一祥。右承旨安聖彬。假注書李敬五。記事官車亨衢。記注官金健修。以次進伏訖。命善曰。晩熱如此。聖體。若何。上曰。一樣矣。連月朝霧。果好於穡事矣。命善曰。日氣果異常矣。湯劑今將煎入矣。明日又爲煎入乎。上曰。醫官使之待令。賤臣承命出。與康命吉丁文壽。偕入進伏。上曰。湯劑明日又當進御。而依本方乎。有加減乎。命吉等曰。淸暑六和湯本方中。加檳榔一戔。似好矣。上曰。加入升麻則。何如。命吉曰。若有搔癢症候。則亦似無妨矣。上曰。進御淸暑六和湯本方中。人蔘減二分。一貼煎入。出榻敎又下敎曰。康命吉。行首醫之任乎。命善曰。姑爲權察矣。上曰。醫官出去。與守廳承旨。煎入湯劑。可也。命吉等退出。上曰。冊禮日字。已定於八月初二日。是日予所初定日也。以年月日時言之。甲辰年癸酉月乙酉日庚辰時。日吉辰良。格局異常矣。三度習儀。何當爲之乎。命善曰。晦前當爲之矣。上曰。時敏堂未及修改。行禮處所。以重熙堂磨鍊。補階之役。當於三度習儀前爲之。而東宮受賀時。二品以上則陞補階行禮。三品以下則拜於階下。宜矣。敎命誰將書之乎。命善曰。判府事李徽之書之矣。上曰。提調雖無加資之例。今番則異於他時矣。命善曰。然矣。命善曰。輦輿等節。當依下敎擧行。而副輦則只改覆上蓋。似好矣。上曰。覆以黑色。勿用藍色。而位號雖定。至於儀文。姑不必過爲矣。命善曰。勢將次第爲之矣。命善曰。別看役三房。各差一人。然後可以擧行矣。上曰。勤幹二人。則足可使用。各別擇差。可也。今番勅使出來。則又將有謝恩使乎。命善曰。事體似然矣。命善曰。達字省字。旣承自都監刻入之敎。見原本然後。可以依樣改造矣。上命取出櫃子。謂命善曰。卿姑爲退出。出見樣後還入。可也。仍命賤臣。奉櫃子隨出。命善退出。上謂一祥曰。以春坊修改。有下敎事。特召卿耳。昔日製作。予不忍見。房舍與廳事。相換修葺。好矣。皇壇墻役。今日始役乎。一祥曰。已始役矣。上曰。留院公事入之。監造官入侍。賤臣承命出。與濟用奉事趙重鎭。前參奉朴敦浩李海敷。前監役李敦源。前直長李齊淵。長興直長李英秀。偕入進伏。上問職姓名。重鎭等以次奏職姓名訖退出。上曰。都提調持湯劑入侍。賤臣承命出傳。命善奉湯劑進前。上進御訖。命善曰。明日湯劑。何以爲之乎。上曰。進御淸暑六和湯本方中。去人蔘。加沙蔘五分檳榔一戔。一貼更爲煎入。出榻敎又下敎曰。宋載經査啓。今始來到。卿已見之乎。命善曰。臣亦見之。事甚怪駭矣。上曰。査啓出給。使之回啓。可也。仍命都提調先退。楊州牧使入侍。命善退出。楊州牧使金鍾秀。承命進伏。上曰。民事近復。何如。鍾秀曰。荐飢之餘。又當麥歉。民情遑遑。所見閔急矣。秋事大登。近所罕見。早粟今方刈取。民有鼓腹之望。誠不勝萬幸矣。上曰。向來東風。不至傷稼乎。鍾秀曰。風餘雨滌。少無所害。百穀暢茂。無前豐徵云矣。上曰。荐歉之餘。此心憧憧。夙宵不能暫弛。近見日候。連得調順。予所企待者。幸得免歉。少紓此民憂而已。大豐云云。亦可謂過望矣。鍾秀曰。今春陵幸晝停所。本州民人待令時。民瘼諸條。親承釐正之聖敎。其後與道臣。多有商議釐正者。而軍役減額一款。以本道各邑。軍多民少。在在皆然。故元額移減之數。不過爲數十名矣。京軍門軍官軍兵名色之刊冊。元額外加定之數頗多。事當一體釐正。故論報各其營門矣。或許或不許。如得一體釐正。則於楊民。誠爲大惠。故敢達矣。上曰。依爲之。出擧條仍命書傳敎曰。東宮司鑰。纔以大殿司鑰兼察事。有下敎。而司鑰不但數少。首掖隷例陞司鑰。二窠不可無區處。昨日新除司鑰。以大殿司鑰加出窠。通同用之事。分付。仍命退。諸臣以次退出。
정조 8년
甲辰七月初三日酉時。上御三善齋。坐直承旨入侍時。右副承旨趙興鎭。假注書李敬五。記注官金健修。記事官尹行任。以次進伏訖。上命書傳敎曰。刑曹參判聞有實𧏮。許遞。都承旨仍任前職。前望單子入之。又命書傳敎曰。不存捫舌之戒。有此誤訓之擧。莫重敎旨。致此改書。左副承旨李時秀推考。又命書傳敎曰。向因人日儒生課試時。館閣堂上進參事。已有下敎。而內閣設置之後。館閣之制始備。不特課試爲然。此後館閣會議。一體牌招事。定式施行。行任曰。俄聞春坊下番所言。則世子宮所用達字小達字省字。有造入之命。而省字。院中諸員。俱不知古例。院吏之言。則謂是王世孫宮所用云。故擧皆持疑云矣。上曰。大殿則大啓字一。小啓字一。制勝字一。東宮則大達字一。小達字一。省字一。世孫宮則大白字一。小白字一。察字一。此等易知之事。豈曰不知。有此微稟之擧乎。以此下敎。使之詳載於春坊日記。可也。仍命退。承史以次退出。
정조 8년
行都承旨宋載經坐。行左承旨李敬養坐。右承旨安聖彬坐直。左副承旨李時秀坐直。右副承旨趙鼎鎭坐。同副承旨徐龍輔坐。注書二員未差。假注書申馥仕李敬五仕直。事變假注書金孝建仕。
정조 8년
趙鼎鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
趙鼎鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
傳于李敬養曰。軍士房承旨入侍。
정조 8년
傳于李敬養曰。左承旨與春桂坊及工曹參判入侍。
정조 8년
傳于李時秀曰。奏文有下敎事。奉朝賀時原任大臣入侍。
정조 8년
李時秀啓曰。奉朝賀金致仁。領中樞府事金尙喆。領議政鄭存謙。判中樞府事徐命善李徽之洪樂性。左議政李福源。右議政金熤。依下敎來待矣。傳曰。與諸文衡。同爲入侍。
정조 8년
以吏曹參議金宇鎭牌不進罷職傳旨。傳于李時秀曰。只推。更爲牌招。
정조 8년
有政。吏批。判書趙時俊式暇。參判沈豐之進。參議金宇鎭式暇。右承旨安聖彬進。啓曰。判書趙時俊。參議金宇鎭竝式暇。小臣獨政未安。何以爲之。敢稟。傳曰。仍爲之。以吳大益爲大司諫。李兢淵爲司僕正。李泰永爲冬至書狀。李英裕爲廣興副奉事。兼執義單李兢淵。
정조 8년
兵批。判書李在協都監進。參判金思穆病。參議申思運入直進。參知柳誼病。右副承旨趙興鎭進。副司直洪樂命尹塾鄭景淳李文源趙英鎭黃昇源竝單付。
정조 8년
以都承旨宋載經牌不進推考傳旨。傳于李敬養曰。査啓旣到。事亦究竟。更卽牌招察任。
정조 8년
傳于李時秀曰。在外承旨許遞。前望單子入之。
정조 8년
傳于李時秀曰。新除授承旨牌招察任。
정조 8년
傳于李敬養曰。坐直承旨與大臣入侍。
정조 8년
李時秀。以侍講院言啓曰。本院新除授弼善權。自鄕上來云。卽爲牌招察任。何如。傳曰。允。
정조 8년
安聖彬。以冊禮都監言啓曰。敎命篆文書寫官行判中樞府事李徽之。書出正副本。謹此封進。以備睿覽之意。敢啓。傳曰。以正本用之。
정조 8년
李敬養。以冊禮都監言啓曰。玉印篆文書寫官議政府右議政金熤。書出副本。謹此封進。以備睿覽之意。敢啓。傳曰。以正本用之。
정조 8년
李時秀。以冊禮都監言啓曰。今此王世子冊禮時。輦輿以大殿副輦。取色以用。轎子以大殿東宮時所御轎子。修補以用事。命下矣。今方自司僕寺。移來都監之意。敢啓。傳曰。知道。
정조 8년
李時秀。以冊禮都監言啓曰。今此王世子冊禮時。儀仗當爲新造矣。儀仗庫所在儀仗。取來看審。以爲依樣造成之地。何如。傳曰。允。
정조 8년
李時秀。以兵曹言啓曰。今七月十六日。大駕詣宗廟展謁。詣景慕宮展拜時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。御將率出八番騎步軍隨駕。禁軍三番隨駕。禁營留陣。
정조 8년
李時秀。以司僕寺言啓曰。內廐恒立馬六十匹內。御乘馬十匹。走馬十匹。邊馬四十匹矣。邊馬四十匹中三匹。以世子宮坐馬。依例陞立之意。敢啓。傳曰。知道。
정조 8년
李時秀。以備邊司言啓曰。今番使行。事係莫重。不虞之需。不可不磨鍊齎去。而取考前例。則或七萬兩或一萬兩或三萬兩。或以關西營邑。或以各軍門所在銀。分排取用矣。今番則以各軍門銀二萬兩。區劃出給於使行。以爲齎去之地。若無所用。則使之還給各該營。何如。傳曰。訓局遺在。本自不敷。禁營所儲。最無弊瘼。俱不宜取用。以御廳等他營門及關西營邑中。依此數劃給。可也。
정조 8년
宋載經。以吏曹言啓曰。今日政廣興副奉事首望李英裕。當以承傳懸注。而臣矇未照檢。闕而不書。原單子付標懸注以入。臣則惶恐待罪之意。敢啓。傳曰。知道。勿待罪。
정조 8년
李時秀。以禮曹言啓曰。王世子受冊時。具雙童髻空頂幘七章服。就拜位行禮及坐堂受賀等節。參考前例。磨鍊擧行。何如。傳曰。允。
정조 8년
李時秀。以承文院言啓曰。日食已過。禮部回咨。依例撰出。正書安寶後。定禁軍給馬。下送于灣府。使之傳于鳳城將處。以爲轉送北京之地。何如。傳曰。知道。
정조 8년
李時秀。以承文院言啓曰。使行査對。今方擧行。而槐院提調。無故在京。只是一員。行司直金華鎭鄭尙淳。禮曹判書金魯鎭。行副司直徐有隣。兵曹判書李在協。行副司直徐有慶。知敦寧府事徐浩修。延豐君李𡊠。行副司直金履素尹塾。吏曹判書趙時俊。行副司直徐有寧鄭昌順洪良浩蔡弘履。行承政院左承旨李敬養。行副司直鄭志儉朴祐源。吏曹參判沈豐之。竝還差。刑曹判書李在簡。行副司直尹蓍東。行成均館大司成閔鍾顯。行副司直徐有防金憙。亦爲差下。使之察任。何如。傳曰。允。
정조 8년
徐龍輔。以賑恤廳言啓曰。東南北部字內及兩活人署出幕病人中。抄出無依之類。前出幕病人三百五十七口內。男女老壯三百二十一口。粥米四升式。男女弱三十六口。每口粥米二升式。合米九石六升。再巡畢分給。新出幕病人三百二十八口內。男女老壯二百九十二口。每口粥米四升式。男女弱三十六口。每口粥米二升式。合米八石四斗。初巡分給之意。敢啓。傳曰。知道。
정조 8년
趙鼎鎭。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲二名。故二幕結給。而九名差病撤幕。新舊幕合爲一百七十六處之意。敢啓。傳曰。知道
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人四名。又爲出來。故隨其無依者。二幕新造添補。使之奠接。舊幕中十二處五十六名。差病撤還。新舊幕合爲二百六十六處之意。敢啓。傳曰。知道。
정조 8년
趙鼎鎭。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲八十六處之意。敢啓。傳曰。知道。
정조 8년
李時秀。以義禁府言啓曰。保放罪人朴光晦査啓。今已啓下。還囚之意。敢啓。傳曰。知道。
정조 8년
李時秀。以刑曹言啓曰。在囚院吏工吏。令次堂卽爲議處以入事。命下矣。原疏傳謄。或要語抄謄委折。屢度嚴覈。終不直陳。末乃以疏中句語之流布。隱然歸之於回監之院中與堂后。欲爲漫漶掉脫之計。究厥情狀。萬萬痛惡。渠等以該曹掌吏。喉院該吏。或持疏往來。或展疏回監。則疏語漏泄。必出於渠等之謄布與誦傳。而忍杖抵賴。不以實告。其在杜後弊懲下習之道。不可尋常處之。金昌福金潤弼等。竝自臣曹。考律嚴勘。何如。傳曰。允。
정조 8년
大司憲李崇祜箚曰。伏以。天啓聖衷。王世子位號誕正。百靈係心。八域協望。此誠吾東方億萬年斯慶。凡有動息。曷任舞蹈。臣於日前。病阻夙夜之列。幸蒙鞶帶之恩。乍得調將。獲參候班。不移日而復奉敎旨。以臣爲司憲府大司憲。義當竭蹶趨謝。以伸其抃祝之餘忱。而情旣有素。病又轉添。沁沁跧伏。殆若無省覺然。臣誠主臣。況臣受命。適在大慶之日。區區芹誠。自倍於人。則烏可以其身之不得進。而遂廢其言乎。嗚呼。世子。國之本。上有宗廟社稷之重。下有百官萬民之戴。前有祖宗創垂之艱。後有子孫綿遠之圖。而其安危離合之幾。治忽向背之端。一係於德性之成就。德性成就。又係於導迪之如何。今我王世子。睿姿出天。岐嶷異凡。朝臣進見而退者。莫不動色相賀。然德性未定。好惡易移。若於是時。導迪得其方。則涵養變化。可以集宗社生靈之福。如或失其方。則反是焉。書曰罔不在厥初。易曰蒙以養正。訓迪之不可緩如此。而古則三孤在前。三少在後。出有保入有師。今則所長處者深宮。所與遊者保姆。其所遇物卽誨。多方以敎。自夫學言學步之節。以至成德成性之功。罔非殿下所成就。我元良。命哲命吉惟殿下。爲堯爲舜亦惟殿下。然其爲道。不必遠求三代。一以英考之敎殿下。殿下之服聖敎者。導迪我元良。則在英考爲有道之曾。在殿下爲無憂之聖。豈不休哉。忠愛之至。僭陋是忘。敢爲六箴以獻。言雖陳腐。道不外此。惟殿下。毋以人癈言也。取進止。一曰養德性。惟皇篤生。畀汝德性。性不自成。蒙亨以養。蚤諭基永。燕翼啓聖。毋曰生知。導之乃正。勿忘勿助。果行育德。居以孝敬。游必禮樂。火燃泉達。萬善自足。乃勛乃華。垂自干尺。二曰擇左右。芝蘭化馨。蓬麻待直。匹士尙然。矧伊人辟。姆須寬厚。保必純慤。以才則失。尙愼其擇。毋專于昵。而疎僚友。一齊衆楚。尠或能守。聞正見正。以掖以牗。仁聞日彰。相彼左右。三曰節居養。藐爾沖齡。崇高厥居。奢逸攸府。保嗇易疎。聖以是節。氣移體舒。服食動作。可愼非初。壹是以儉。乃福之養。不極其贏。自孩而壯。凝德定命。業遂以廣。茀祿爾康。基于日彊。四曰戒翫好。惟物及人。戒之在翫。肆惟列辟。敎胄尤勉。趨向未固。視聽易眩。一有愛惡。聖愚斯判。遠爾奇衺。端爾嗜好。悅耳悅目。皆寇于道。忽細累大。莫曰其小。聖功之成。惟德是寶。五曰勤講習。齡未數方。岐嶷日聞。敎之在豫。自食而言。耳提面諭。新知舊溫。涵之濡之。月孜日勤。一部小學。皇祖攸法。胄筵漏永。尺袍香襲。聞期知百。日戒寒十。天顔有喜。勗哉時習。六曰本身敎。敎固多術。本之諸身。出無未正。諭在不言。避蟻忍羊。乃勸其仁。惜寸至昃。亦示以勤。如影從表。學半于敎。萬方維貞。一人以孝。矧初貽哲。罔不在早。精一傳心。再拜矢告。答曰。省箚具悉。六條箴辭。言言切至。予當隨處省察。卿其勿辭行公。
정조 8년
行都承旨宋載經疏曰。伏以。天休滋降。邦籙無疆。王世子嘉號誕定。縟禮將擧。宗祧鞏基。臣民繫望。中外慶忭。曷有其極。況臣適入脩行。幸覩盛儀。蹈舞之忱。實倍恒品。仍伏念臣。以材則樗櫟。以跡則鳧雁。齒老病痼。分甘退伏。不圖今來。玆叨隆眷。前後所被。榮絶廷紳。臣誠惶隕感結。不知攸報。乃者寵擢之命。又下於千萬夢寐之外。繼以銀臺新除。庚牌儼臨。噫。臣之本末。聖明之所俯悉也。能無所堪。勞無可紀。而特軫積薪之念。曲垂收簪之渥。一朝謬恩。迺至於斯。今日朝著。雖曰乏人。堂堂命德之具。夫豈孤寒如臣所可比擬者哉。分義雖嚴。廉防亦重。玆敢瀝血陳懇。伏願亟削臣本兼諸任。使名器毋褻焉。且臣竊有所自訟者。向時所遭橫逆。其事則至瑣屑也。至奇怪也。豈宜上溷天聽。而囚供一出。顚末盡徹。顧其淑紙搆捏。無非欺誣。固不得不冒呈文字。略暴其實。而判付未頒。卞章遽入。格例違舛。致勤問備。臣至今追惟。悚愧交切。嗚呼。臣之居鄕所勉守者。先世謹拙之規耳。惡言之來。惟以拭唾爲務。故前疏所達。只提其起鬧之委折。遇變之梗槪。以明當日之光景而已。至其歷數邑弊。竝擧宗黨闔族四百年混被悖辱者。則臣蓋無一言之相辨也。誠以與彼較挈。卽臣沒身之恥。而亦謂其凌籍之習。熒惑之計。無所逃於聖鑑之下。果然伊時下敎。先諭以前賢杖屨之所。繼示以淵衷弦韋之意。所以洞覻姦狀。昭洗厚衊者。嚴正明晰。逈出尋常。雖使臣自爲之說。無以加此。卽臣一門累世。而竝被光榮。糜粉之忱。奚但臣一身而已。況査啓纔到。事已究竟。顧臣感激思效之道。惟在於竭蹶趨膺。而情私所迫。實無以進身。區區仰謝之願。反歸違傲之科。臣罪至此。尤難自逭。竝乞卽下司敗。以爲人臣孤恩慢命者之戒。不勝幸甚。答曰。省疏具悉。卿其勿辭行公。
정조 8년
弼善權疏曰。伏以。天休滋至。邦慶無疆。王世子冊禮。已定吉日。臣民蹈忭。曷有其極。因伏念臣於昨年。待罪下邑。不職之辜。至被告身之律。惶懍震越。縮伏田廬。五朔于玆矣。千萬夢想之外。以臣爲侍講院弼善。且臣罪名。特下蕩滌之命。臣於是。惝怳驚感。莫知措躬之所也。方當冊禮定期。中外歡忭之時。未暇他顧。蒼黃登道。馳到京邸。則召牌儼臨。感惶尤切。敢此隨詣闕外。而第臣前任咸安郡守時解由。尙在未出之中。揆以法例。官職去就。非所可論。玆敢略控情實。仰瀆崇聽。伏乞亟命有司。照例遞改。以存公格。以安私分。千萬幸甚。答曰。省疏具悉。解由勿拘。
정조 8년
行都承旨宋載經坐。行左承旨李敬養坐。右承旨安聖彬坐直。左副承旨李時秀坐。右副承旨趙興鎭坐直。同副承旨徐龍輔病。注書二員未差。假注書申馥仕李敬五仕直。事變假注書金孝建仕。
정조 8년
傳于宋載經曰。軍士房承旨入侍。
정조 8년
傳于宋載經曰。明日方物看品處所。以宣政殿爲之。
정조 8년
傳于宋載經曰。政官牌招開政。
정조 8년
傳于安聖彬曰。工曹判書職務相妨。許遞。今日政差出。
정조 8년
以洪忠監司石城縣監罷黜狀啓。傳于宋載經曰。今日政差出。
정조 8년
有政。吏批。判書趙時俊。參判沈豐之病。參議金宇鎭。右承旨安聖彬進。啓曰。判書趙時俊。參判沈豐之竝査對進。小臣獨政未安。何以爲之。敢稟。傳曰。只出緊任。以李壽咸爲獻納。李祖承爲副應敎。趙時俊爲知春秋。承文提調單金華鎭鄭尙淳金魯鎭徐有隣李在協徐有慶徐浩修李𡊠李在簡金履素尹塾趙時俊徐有寧鄭昌順尹蓍東閔鍾顯洪良浩蔡弘履李敬養徐有防鄭志儉朴祐源沈豐之金憙尹博基爲石城縣監。鄭尙淳爲工曹判書。
정조 8년
兵批。判書李在協都監進。參判金思穆病。參議申思運入直進。參知柳誼病。右副承旨趙興鎭進。副司直單趙鼎鎭李師濂。
정조 8년
兵曹口傳政事。副司直單吳載純。
정조 8년
傳于李敬養曰。都承旨與春桂坊上下番入侍。
정조 8년
李時秀啓曰。王世子定名吉日。以今七月初六日卯時。啓下矣。時原任大臣政府館閣堂上。明日待開門命招。會議之意。敢啓。傳曰。知道。
정조 8년
趙興鎭。以兵曹言啓曰。今此奏請使一行赴燕時所把驛馬三十三匹。當以諸道驛馬。分定入送。而發行日字急迫。勢難及期上來。依前例。黃海道驛馬十六匹。平安道驛馬十七匹。各自本道。卽爲抄擇。入送灣上之意。兩道監司處行移。何如。傳曰。允。
정조 8년
李時秀。以承文院言啓曰。今日査對。本院提調當爲進參。而提調徐有防。時無職名。令該曹口傳付軍職。以爲進參之地。何如。傳曰。允。
정조 8년
趙興鎭。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲二名。故二幕結給。而四十五名。差病撤幕。新舊幕合爲一百五十五處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處。舊幕中十二處五十名。差病撤還。舊幕爲二百五十四處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則活人署近處舊幕中一處二名。差病撤還。舊幕爲八十五處之意。敢啓。傳曰。知道。
정조 8년
趙興鎭。以御營廳言啓曰。本廳騎士別將權拭。身病甚重。勢難察任。改差。何如。傳曰。允。
정조 8년
行都承旨宋載經疏曰。伏以。臣之所帶同春秋。承旨兼銜春秋之任。與知春秋權噵。有舅甥應避之嫌。臣在法當遞。而昨日辭疏。矇未覺察。未及陳籲。今始援例陳懇。罪合萬殞。伏乞亟命遞改。以存公格。不勝幸甚。傳曰。篤老之人。似難行公。未肅拜知春秋許遞。今日政差出。此上疏休紙還給。
정조 8년
甲辰七月初五日未時。上御誠正閣。都承旨與春桂坊上下番持先生案入侍時。行都承旨宋載經。假注書申馥。記注官金健修。記事官尹行任。弼善權。說書沈晉賢。衛率鄭東愈。洗馬鄭大容。以次進伏訖。上曰。春桂坊先生案入之。載經奉進。上曰。其中時存人中。抄書以進。可也。賤臣及東愈。承命書進。上曰。藥房提調入侍。賤臣承命出。與提調李𡊠進伏。上曰。進御淸暑六和湯前方中。去檳榔。加升麻五分煎入。出榻敎上命退。諸臣以次退出。
정조 8년
甲辰七月初五日申時。上御誠正閣。戶曹判書入侍時。戶曹判書鄭一祥。右承旨安聖彬。假注書李敬五。記事官車亨衢金鳳顯。以次進伏訖。上曰。奉審輦輿。舊件爲幾何。一祥曰。新舊件竝此錄上矣。上曰。先朝副輦。卽孝廟龍灣時所御之輦。以此副輦。用於大殿。大殿副輦。用於東宮爲好。此意亦已言及於大臣矣。駕轎則予之所御中一轎。爲東宮駕轎。好矣。一祥曰。世子宮供上等節。別單入啓。皆依例封進。而端午冬至供上。未蒙啓下。故敢稟矣。上命承旨。更爲判下。上曰。銅龍門左右墻垣及禁漏閣後墻頹圮處。侍講院修改時。一體修築。敬奉閣前墻及魚水堂階砌。所見甚急。亦爲同時修補。好矣。一祥曰。俄見皇壇墻役。有樹木妨礙處。可伐者不過五六株矣。上曰。墻役爲幾間乎。一祥曰。一百十五間矣。上曰。擇日伐木。可也。仍命戶判先退。上曰。兵曹參知入侍。出榻敎兵曹參知柳誼。承命進伏。上曰。俄者下敎事。一從癸未前例。明日入侍稟達。可也。上曰。工判落點。勿爲頒布事。分付。仍命退。承史以次退出。
정조 8년
行都承旨宋載經坐。行左承旨李敬養坐。右承旨安聖彬坐。左副承旨李時秀坐直。右副承旨趙興鎭坐。同副承旨徐龍輔坐直。注書沈晉賢仕一員未差。假注書李敬五仕直。事變假注書金孝建仕。
정조 8년
李時秀啓曰。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。有稟達事。來詣請對矣。傳曰。入侍。
정조 8년
傳于徐龍輔曰。今番方物中白綿紙。紙品極劣。間多空鑿。此前所未見。本曹堂郞。不可無飭。以今番方物之故。特爲分揀。封裹時各別審視改色事。嚴飭。
정조 8년
以王世子冊禮時幕次排設手本。傳于徐龍輔曰。何必粘連。依所報施行事。分付戶曹。
정조 8년
吏曹口傳政事。以金尙集爲戶曹參判。
정조 8년
傳于李時秀曰。掌樂提調。今日政差出。
정조 8년
有政。吏批。判書趙時俊進。參判沈豐之病。參議金宇鎭。左副承旨李時秀進。以金履素爲大司憲。申致權爲執義。金履厚爲司諫。洪宗藎爲掌令。崔守忱爲持平。尹載命爲持平。兪岳柱爲獻納。李庚運爲正言。李集斗爲應敎。李廷伋徐美修爲校理。林道浩爲副校理。李東稷爲修撰。安策爲副修撰。金魯鎭爲掌樂提調。徐有防爲掌樂提調。李萬運爲敦寧判官。洪景憲爲司宰奉事。朴祐源爲副提學。申馥爲說書。注書單沈晉賢。
정조 8년
兵批。判書李在協都監進。參判金思穆進。參議申思運。參知柳誼病。右承旨安聖彬進。副司直權噵邊得讓李集斗竝單付。
정조 8년
兵曹口傳政事。副司直單李敬懋李崇祜。副司果單李東郁金履厚林濟遠李行源呂善亨兪彦脩金和中洪周萬崔鳴玉曺遠振沈煥之徐有成金履安金東稷金宗鐸姜垣權之彦李壽咸朴宗來洪宗藎李顯靖姜忱金履正尹㬦李延伋林道浩李泰永洪樂恒李東稷安策尹序東洪樂淵沈樂洙閔彝顯金斗默趙錫龍李尙度洪秉益李洪載曰。尹行履金宗燮閔慶世李益運任希遠韓用龜徐配修李萬應沈鏗洪克浩李尙載宋俊載鄭景祚韓栐崔景岳盧瑞國李顯默柳孟養兪漢敬孟至大李祉永徐郁修金光岳李師曾柳河源。
정조 8년
趙興鎭。以兵曹言啓曰。王世子冊禮慶科庭試初試。來九月十九日設行事。自禮曹推擇。啓下矣。在前慶科庭試初試。或取五百人。或取六百人。或取一千人。今番則取幾人乎。敢稟。傳曰。依禮曹例。各年謄錄抄啓。
정조 8년
甲辰七月初六日卯時。上御宣政殿。方物看品入侍時。行都承旨宋載經。行左承旨李敬養。右承旨安聖彬。左副承旨李時秀。右副承旨趙興鎭。同副承旨徐龍輔。假注書申馥。事變假注書金孝建。記注官金健修。記事官李崑秀。一直提學鄭志儉。二直提學朴祐源。檢校直閣鄭東浚金宇鎭。以次進伏訖。上曰。方物入之。又下敎曰。時原任大臣政府館閣堂上會議諸臣同爲入侍。賤臣承命出。與領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。左參贊韓光會。右參贊尹東暹。大提學吳載純。弘文提學徐有隣。藝文提學徐浩修。知春秋趙時俊鄭昌順。吏曹參判沈豐之。戶曹判書鄭一祥。禮曹判書金魯鎭。參判金尙集。兵曹判書李在協。參判金思穆。刑曹判書李在簡。參判李亨逵。工曹判書鄭尙淳。參判柳義養等。以次進伏訖。尙喆等曰。日熱如此。聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆等曰。世子宮氣候。何如。上曰。一向好過矣。上曰。今日卯時。卽世子定名時刻。而方物相値。且未定名字。聞午時爲吉云。承旨出去。招日官更問。可也。上曰。世子名字未定。取考卿等所書進者。則日下大字。人傍聖字。日下山字及三土字。似爲最勝。而姑未決矣。卿等之意。何如。存謙曰。考之前史。帝王之名。多是隱僻。今不必遵用此例。臣意則日下山字。似爲允當矣。有隣曰。日下大字。音響似勝矣。東暹曰。古者帝王之名。不以山川。不以名物。今此日下大字。旣取照臨之象。又含光大之義。似允合矣。諸臣議不一。上曰。日下大字音義爲何。義養曰。日下大字。字形正方。此似好矣。孝廟在瀋陽時。彼人見孝廟諱字。以爲天日之儀。君人之象。彼言雖不可準信。而帝王之名。固與凡人不同矣。上曰。三土字音義爲何。取考字典。可也。存謙曰。列聖朝御諱。無土邊字矣。命善曰。列聖朝嘗欲用土邊字。而有改之之事矣。上曰。𠏄字。何如。有隣曰。此是人傍聖字。聞彼國之人。多所忌諱云。恐不無持難之端矣。存謙曰。古人有言。學而至於聖人。匹夫而以聖自期。弘文提學之言似過矣。臣等備三望。謹待。下敎矣。上曰。定名要不出三四字。出去會議。可也。在協曰。世子宮正輦陪轎子陪儀仗軍等。依例定額差出。何如。上曰。待下敎爲之。在協曰。然則今番習儀及行禮時。自當推移用之。而至於服色。則不可不趁期新造矣。上曰。依爲之。出擧條大臣卿宰皆退出。上曰。承旨與館閣堂上。方物看品。可也。上入小次。承旨等看品訖。上出御殿。上曰。廳注書入侍。李敬五進伏。孝建退出。又下敎曰。諸大臣入侍。會議諸臣。留待宣政門外。賤臣承命出。與尙喆等進伏。上曰。前此予有。下諭於卿等者。待明日會議百官。而景慕宮追上尊號收議。則當下詢於大臣卿宰矣。存謙等曰。此是莫重之擧。一體百官會議。實爲允當矣。上命書傳敎曰。係是莫重莫大之典禮。宜問大小群僚。明朝當會議。百官來待之意。言于政府。存謙曰。今日封裹。戶曹堂上。不可不備員。而參判邊得讓。方在呈告中云。今姑許遞。其代令該曹口傳差出。何如。上曰。依爲之。出擧條存謙曰。當此邦慶稠疊之日。樂院多有擧行之事。而兩提調俱不行公。宜有變通之道。故敢此。仰達矣。上曰。竝許遞。可也。存謙曰。其代令該曹口傳差出。何如。上曰。依爲之。出擧條上曰。定名一事。大臣之議。何如。存謙曰。臣更考字典。則人傍聖字。似允合矣。福源曰。此事所當十分致愼。弘文提學之言。非過慮也。上曰。諸議。何如。命善曰。中原人不以聖字命名。宋時梅聖兪。是字也非名也。志儉曰。漢時有戴聖矣。上曰。程子云學而至於聖人。分明人力奪造化。程子此言。豈可謂過乎。且命名之義。當觀字樣。如日下山字。是爲將暮之日也。福源曰。聖人比德於玉。如金聲而玉振之是也。玉邊字中。亦似有好字矣。上曰。日邊字是先朝御諱。故予意則欲以日邊字擇定矣。上曰。字典取考。可也。尙喆等取考字典。福源曰。以玉邊字言之。玉邊典字。似好矣。上曰。諸宰之意。以人傍聖字爲。何如。徽之曰。音義字形。非不美矣。諸臣之意。不無異同。所當十分審愼也。上曰。從人從聖。不亦美乎。且日下字。是太祖大王御諱。而列聖御諱。更無日下字。今若以日下字命名。則此爲惶悚矣。閣臣承旨意。何如。載純等曰。左相之言。似過慮也。福源曰。此是莫重之事。苟有一毫如何。則臣等何敢不陳乎。彼中忌諱多端。人傍聖字。終不能無慮。字義亦未盡善矣。尙喆曰。事體莫重。故諸臣務欲十分穩當。而議各不同。惟願斷自宸衷也。上曰。先朝命予名。予在春宮時。宮僚諱稱計士。予則以爲過矣。熤曰。臣忝在宮僚時。亦避諱矣。上曰。午時將過。卿等退卽具望入啓。可也。尙喆等退出。上曰。都承旨詣賓廳。奉函以進。可也。復命時秀。傳諭曰。定名單子。不待封裏。卽爲受入。復下敎曰。奉函時。儀仗鼓吹爲之。可也。賤臣承命出傳。載經陪定名單子。具儀仗鼓吹。從宣政東夾門入。自上落點首望玉傍典字。存謙曰。明日會議。百官當齊參。而堂上堂下。多有罷削人員。當此慶禮稠疊之時。合有收敍之典。故敢此。仰達矣。上曰。令該曹書入。待下批區別捧傳旨。其中敍用人。仍令該曹。口傳付軍職。可也。出擧條上命書傳敎曰。明日會議。三司不可不備員。在外及未肅拜人。竝許遞。政官牌招。以在京無故人差出。存謙曰。惠廳多有擧行之事。而堂上俱有闕。事多可悶。行副司直徐有隣。刑曹判書李在簡竝還差。使之察任。何如。上曰。依爲之。出擧條存謙曰。守禦使摠戎使請操狀啓。有草記稟處之命矣。卽見其狀本。則守禦使鄭尙淳。以爲三營束伍及左右部牙兵今秋合操。令廟堂稟旨。分付爲辭。摠戎使李昌運。以爲坡州長湍束伍軍兵今秋操鍊。令廟堂稟旨。分付爲辭矣。今年畿農。雖有有秋之望。而行操諸邑。纔經設賑。瘡痍甫起喙息猶憊。戎政雖重。民力宜紓。守摠兩營秋操。特爲停止之意。分付。何如。上曰。依爲之。出擧條存謙曰。臣旣呈辭單。都監事外。勢難察任矣。上曰。此時辭巽過矣。上曰。明日會議。係是莫重之事。承旨閣臣翰注。皆令往參。凡公會不參之司。皆使之待令。出榻敎又下敎曰。朝霧甚。明日則使之平明待令。敬養曰。臣當方物封裹進去矣。上曰。封裹後還入。時秀曰。王世子定名單子。今已。啓下矣。冠禮後定字。乃是古例。今番則何以爲之乎。敢稟。上曰。依例爲之。出擧條時秀曰。王世子定名單子。今已。啓下矣。依例使禮曹郞廳陪往。何如。上曰。依爲之。出擧條祐源曰。世子宮封進衣襨次及朔墨等各種。再昨冬。因前提調鄭民始所奏。旣承冊禮後擧行之命。自今爲始。依例封進之意。敢此。仰達矣。上曰。物種書入。待啓下擧行。可也。出擧條魯鎭曰。侍講院印信。則以本曹所在舊印信還送。而翊衛司舊印。則年久破傷。不堪行用。依例修改以送之意。分付戶工曹。何如。上曰。竝新造以送。可也。出擧條魯鎭曰。庭試初試額數。不可不前期稟定。而丁亥冊禮後別試初試。爲六百人。其後邦慶設科時。或取一千。或取五百。今番初試。取幾人乎。敢稟。上曰。依顯廟朝丁亥肅廟東宮冊禮後設科之例。取六百人。可也。出擧條上曰。進御淸暑六和湯一貼。依前煎入。出榻敎上命退。諸臣以次退出。
정조 8년
行都承旨沈豐之坐。行左承旨徐有防坐直。右承旨安聖彬坐直。左副承旨李時秀坐。右副承旨趙興鎭坐。同副承旨徐龍輔坐。注書沈晉賢仕一員未差。假注書李敬五仕直。事變假注書金孝建仕。
정조 8년
進箋後。大殿王大妃殿惠慶宮中宮殿世子宮。奎章閣政院玉堂藥房口傳問安。答曰。知道。
정조 8년
諭大小臣僚綸音。嗚呼。貽謨燕翼。聖王所以裕後也。遠猷辰告。明廷所以綏衆也。肆予告廷臣以貽燕之猷。其尙明聽之。嗚呼。有子而欲子之安者。人情之所同。而人主爲甚。何者。其子安然後朝廷安。朝廷安然後萬民安。故欲安萬民安朝廷。則必先乎其子。其子安而朝廷萬民皆安矣。故曰人主爲甚。然人主之安其子也。非獨身敎已也。卽朝廷百官。與有力焉。詩不云乎。濟濟多士。文王。以寧。由此觀之。武王之所以貽。成王之所以燕。庸非多士之助乎。然則今予。又曷其不求助于多士乎。嗚呼。燕翼之道。在乎貽謨。則訓謨以導其志。典章以垂其敎。禁暴擧賢。以防其奸而固其衛。何莫非燕翼之謨。而如欲擧其要而言之。則以燕貽燕也。何謂以燕貽燕也。和平則致福。靖恭則召休。理之常也。故形和而氣和。氣和而聲和。聲和而天地之和應之。吾以和平靖恭。致福召休。而享其休福者。在吾子若孫。則豈非所謂以燕貽燕者耶。故若稽虞夏商周之書。曰協和萬邦。曰協恭和衷。曰輯寧爾邦家。曰大和會。曰播民和。皆吾所謂貽燕也。至若武王之貽燕。亦不在於總干駟伐。而在於放牛散馬。崇五敎而綏萬邦。故予則以爲。若無武亂皆坐之治。則澧水有芑之詩。未必作也。蓋遺子以財者。必有其財者也。豈有不能自有其燕。而能燕其子者乎。嗚呼。我先大王。値艱虞之會。塞禍亂之源。王道蕩平。建其有極。化干戈而爲揖讓。拔坑塹而奠袵席。彌綸調劑。煦濡覆育。躋朝廷於太和元氣之中。厥享國五十有二年。俾小子獲有今日。貽燕之謨。至矣盡矣。顧小子不能有以繼述志事。乃卽祚之初。朝著多事。是其責固在小子。而亦不能無慨於文王之士矣。嗚呼。向來誅鉏之政。豈予所欲哉。蓋不得已也。過此以往。予惟以鎭安爲急務。亦諸臣之所知也。乃者天錫祚胤。載誕元良。位號旣定。縟儀將擧。當此之時。予之欲貽謨燕翼。其意尤豈不深切也哉。嗚呼。今日朝廷。何其無事而有事耶。大抵言議乖激。擧措顚錯。逆順判於呼吸。波瀾起於康莊。至於同室之內。或欲操戈。異趣之地。太涉吹毛。與所謂和平靖恭底氣像。不幸相反。則其何以召休致福哉。此予所以不得不頗費辭令。而及今申誥者也。凡人於吉慶之日。不欲打壞器皿者。忌其類也。況人與人類。而吾爲億兆之主者哉。故予於近日。尤欲人人得所。事事圓成。蓋出於以燕貽謨之意也。嗟爾諸臣。若能深體此意。則其變乖激爲和平。易顚錯以靖恭。直是轉移間事。何難之有哉。由是而朝廷安。由是而萬民安。由是而安我翼子。以安千萬年邦基。則亦豈非諸臣之所願哉。嗚呼。今日莫大之慶。罔非先大王貽燕攸曁。而若予所以貽燕於後日者。惟玆一事。咨爾諸臣。其各惕念承弼。毋負予求助之心。
정조 8년
吏曹參判前望單子入之。金夏材落點。
정조 8년
有政。吏批。判書趙時俊進。參判金夏材式暇。參議金宇鎭。右承旨安聖彬進。以李敬養爲禮曹參判。徐有隣爲同春秋。任希默爲平市主簿。朴宗球爲肇慶廟參奉。尙衣主簿鄭瑀。引儀韓德彬相換。上號都監都提調單金尙喆。提調單鄭一祥金華鎭徐浩修趙時俊。郞廳單鄭昌老權惠應李天穆李宜耆尹晳東李勉基。
정조 8년
兵批。判書李在協病。參判金思穆病。參議申思運入直進。參知柳誼病。右副承旨趙興鎭進。副司直單宋載經李敬養。
정조 8년
兵曹口傳政事。副司直李益烍李思祚。副司果單李福徽愼師稷。
정조 8년
備忘記。癸酉年四聖上號時。監造官及郞廳中。以三國舅子孫。特敎塡差。今番遵用此例。實爲追述之一道。俄下都監郞廳望。姑勿頒布。今已夜深。待明朝會同前。政官牌招開政。以達城鰲興府院君及洪奉朝賀家人。無論時仕前銜差出。餘則以昨年上號都監郞廳中差出事。分付。
정조 8년
甲辰七月初七日卯時。上御重熙堂。同副承旨入侍時。同副承旨徐龍輔。假注書李敬五。記事官李崑秀尹行任。以次進伏訖。上曰。百官擧案入之。賤臣承命出持入。上曰。大臣以何事求對乎。知入。賤臣承命出傳還奏曰。以昨日擧行後。有不可不稟定事云矣。上曰。方以莫重莫大之收議。未暇引接。少俟殿座。入侍陳達之意。往傳。可也。賤臣承命出傳。還入進伏。上命書傳敎曰。是年八月。卽我先大王御極之年若月也。五紀肸蠁之治。基於斯。萬世啓佑之休。基於斯。亭午之運。遠稽唐堯。此誠我東方千一昭明之會也。顧今天運回斡。良辰重屆。自卿大夫。至于士庶人。莫不曰是歲也是月也。吾先王御極之年若月也。相與之咨嗟詠歎。擧切於戲不忘之思。矧在予羹墻之孺慕。尤當作何若懷也。噫。報本之道。莫大於揚先。史稱克昭乃祖。禮譏知而不傳。成王周公所以闡文武之謨烈。尊而至於配天。而君子不以爲泰者此也。考之我朝。尤重是典。肅祖追上徽號于太祖太宗。英考追上徽號于孝宗顯宗肅宗。噫。範金爲章。鏤玉爲策。奚足以摸畫日月之萬一哉。槪不如是。無以彰鴻化而貽燕謨也。洪惟我先大王之德之行。塗乎人耳目。浹乎人肥膸。如天地之無不覆幬。如雨露之無不涵濡。躋一世於熙熙皥皥之中。小子於此何述焉。雖然以巍蕩之難名。莫得以表章之。以聲臭之難尋。莫得以儀刑之。在帝堯文王。固無加損。而未可謂之盡後人丕責也。噫。我寧考撝謙之德。卽國人之所共誦。而小子之所仰體者也。小子嗣服之後。顧欲揄揚。寤寐如結。而遲待至于今。豈但典禮之至重至大而然哉。今也以甲辰之歲。逢仲秋月。不以時誕擧徽號。則何以慰八方黎獻親賢樂利之思乎。又況陟降洋洋。錫我祚胤。旣符建儲之舊甲。又同流虹之令節。而定號則尊世室之日也。封冊則御寶位之月也。事事相符。符若合契。玆豈非我寧考所默佑。而陰騭者耶。嗚呼。報答一事。惟在揄揚。在廷群僚。尙有以知予心否乎。猗我聖后嗣徽之德。禮合竝行彝典。亦粵東朝。卅載毋臨。誕敷陰功。奠國勢於泰山磐石之安。加號之儀。不容少緩。英宗大王貞聖王后追上尊號。王大妃殿加上尊號當否。予欲詢于卿等決之。咨爾宗親文武百官。須各獻議。又命書傳敎曰。嗚呼。顧復之恩。銜恤之痛。孰有如予小子者哉。欲伸千乘之養。而穹壤靡逮。徒循三朝之禮。而慈心莫慰。撫躬隱痛。此何人斯。餘庥施于孫子。乃今元良定號。縟儀將擧。奠洪基於無疆。推景祿之有自。因今撫古。愴欣交中。嗟爾廷臣。亦能諒此懷否。區區淺忱。惟在於追加顯號。少答隆恩。前此雖已一再擧矣。而邦慶滋大。則追慕冞切。追慕冞切。則誠禮必備。亦情理之所宜然也。未知達禮者。或將以多儀爲譏歟。抑仁人君子。庶幾悲其情而諒其心也。嗚呼。所不得爲者。固不敢爲。而其所得爲。又安得而不爲也哉。然事係莫重。理宜博詢。景慕宮追上尊號。惠慶宮加上尊號當否。大臣卿宰館閣三司之臣。各具意見以進之。又命書傳敎曰。眞殿展拜告由。依丙申年例。百官參班事。分付。又命書傳敎曰。當由逌瞻門。展拜景慕宮。一依初二日例擧行。百官行禮置之。又命書傳敎曰。都承旨左承旨。聞有實恙。許遞。前望單子入之。待下批牌招察任。又下敎曰。雨意如此。百官皆於仁政殿南月廊成班事。分付。仍命退。承史以次退出。
정조 8년
行都承旨沈豐之坐。行左承旨徐有防坐。行右承旨金思穆坐直。左副承旨安聖彬坐。右副承旨李時秀坐直。同副承旨趙興鎭坐。注書沈晉賢病一員未差。假注書金孝建仕直。事變假注書李彙仕。
정조 8년
趙興鎭。以都摠府言啓曰。今日入直內三廳武兼禁軍及軍兵等。中日習射事。標信。命下矣。停朝市相値。不得爲之之意。敢啓。傳曰。知道。
정조 8년
李時秀啓曰。合辭方張之時。兩司無詣臺之員。掌令安鼎大引避退待。亦至多日。尙未處置。事甚未安。未暑經外。呈告人員。竝卽牌招。何如。傳曰。允。
정조 8년
徐有防啓曰。今日乃是處暑。視事當爲。取稟。而老炎猶甚。秋涼未生。姑觀日候更稟之意。敢啓。傳曰。知道。
정조 8년
李時秀啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
李時秀啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
李時秀啓曰。上號都監都提調金尙喆。依下敎來待矣。傳曰。入侍。
정조 8년
李時秀啓曰。左議政李福源。依下敎來待矣。傳曰。入侍。
정조 8년
李時秀啓曰。大提學吳載純。弘文提學徐有隣。藝文提學徐浩修。依下敎來待矣。傳曰。入侍。
정조 8년
傳于徐有防曰。禮曹判書入侍。
정조 8년
李時秀啓曰。上號都監堂上金華鎭徐浩修鄭一祥趙時俊。郞廳鄭昌老尹晳東李天穆李宜耆。依下敎來待矣。傳曰。入侍。
정조 8년
李時秀啓曰。假注書李敬五。身病猝重。勢難察任。今姑改差。何如。傳曰。允。
정조 8년
金孝建陞付。代以李彙爲事變假注書。
정조 8년
沈豐之啓曰。新除授行右承旨金思穆。卽爲牌招察任。何如。傳曰。允。
정조 8년
傳于李時秀曰。武科初試。今番取七百人事。分付。
정조 8년
有政。吏批。判書趙時俊進。參判金夏材。參議金宇鎭牌不進。行都承旨沈豐之進。以李潞秀爲掌樂主簿。兼養賢主簿單李亨基。學正單金良倜。學諭單林孝源。軍器直長單洪重振。上號都監郞廳鄭昌老尹晳東李天穆李宜耆權惠應洪守榮。以徐瀅修爲文學。
정조 8년
兵批。判書李在簡都監進。參判未差。參議申思運病。參知柳誼入直進。同副承旨趙興鎭進。無政事。取稟。
정조 8년
兼說書前望單子入之。尹行任落點。
정조 8년
以吏曹參議金宇鎭牌不進罷職傳旨。傳于金思穆曰。只推。
정조 8년
以承文副正字黃載實拿處傳旨。傳于沈豐之曰。分揀。
정조 8년
以執義申致權。掌令洪宗藎。持平尹載命崔守忱。司諫金履厚。獻納兪岳柱。正言李秀夏牌不進罷職傳旨。傳于李時秀曰。只推。
정조 8년
以校理姜忱。修撰李顯默牌不進罷職傳旨。傳于李時秀曰。只推。
정조 8년
以校理徐美修牌不進罷職傳旨。傳于李時秀曰。只推。
정조 8년
李時秀。以弘文館言啓曰。新除授校理徐美修。卽爲牌招察任。何如。傳曰。允。
정조 8년
徐有防。以禮曹言啓曰。取考謄錄。則自前國有大慶。京外進箋陳賀之時。有方物物膳封進之例矣。今此英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號。此實國家莫大之慶。大殿王大妃殿惠慶宮中宮殿京外方物物膳。依例封進事。知委擧行。何如。傳曰。允。方物物膳則慈殿慈宮。依例封進。大殿中宮殿。只封方物。物膳置之事。分付。可也。
정조 8년
徐有防。以禮曹言啓曰。今此英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號宗廟永寧殿社稷景慕宮前期告由之節及上尊號頒敎陳賀時。大殿王大妃殿惠慶宮。京外一體進箋事。知委擧行。何如。傳曰。允。依先朝壬辰年例。毓祥宮。一體告由。可也。
정조 8년
徐有防。以禮曹言啓曰。今此英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號吉日。自八月晦間。至九月旬前擇日事。命下矣。卽令日官推擇。則來八月二十八日。九月初九日初十日俱吉云。以何日定行乎。敢稟。傳曰。八月晦日。如或平吉。欲以此日上號。問于日官。入侍時以奏。慈殿上號。景慕宮上號。慈宮上號。當分日爲之。以此知悉。更爲擇日。入侍時稟旨。可也。
정조 8년
徐有防。以承文院提調意啓曰。今日陳賀時。莫重箋文。不爲待令。事未前聞。萬萬駭然。主管堂上罷職。當該官員拿處。下吏令攸司。從重科治。何如。傳曰。允。當該堂上越俸一等。今後卿等講定一定之式。俾無眩於擧行之弊。可也。
정조 8년
李時秀。以兵曹言啓曰。戶曹啓曰皇壇北墻低下處改築吉日。令日官推擇。則今月初三日辰時爲吉云。分付紫門監。以此日時始役。而令本曹郞廳。監董擧行。何如。傳曰。允。嚴飭郞官。着意看檢。使之速卽完築。雖是北營近處。而分授字內。則他營所管。限畢築。以禁御出番軍。量宜除出把守事。分付兵曹。可也事。命下矣。始役日。令紫門監。堅實圍排樹柵。把守軍兵。依傳敎。令禁御兩營出番軍中。量宜除出。限畢築間。各別守直之意。分付。何如。傳曰。允。